EPIDEMIOLOŠKE MJERE ZAŠTITE OD ZARAZE VIRUSOM COVID-19 ZA ŠKOLSKU GODINU 2020./2021. ZA UČENIKE I RODITELJE

**Ove epidemiološke mjere vrijede za učenike Osnovne škole „Krune Krstića“ za vrijeme nastave u školi od 1. rujna 2020. godine. Mjere su izrađene prema uputama Hrvatskog zavoda za javno zdravstvo.**

**OBVEZE RODITELJA/UČENIKA PRIJE DOLASKA U ŠKOLU**

1. Roditelji/skrbnici imaju obavezu izmjeriti tjelesnu temperaturu djetetu svaki dan prije dolaska u školu, te u slučaju povišene tjelesne temperature ne smiju dovoditi dijete u školu već se javljaju telefonom ravnatelju škole i izabranom pedijatru/liječniku obiteljske medicine radi odluke o testiranju i liječenju djeteta. Učenici viših razreda mogu sami izmjeriti temperaturu.

2. Vrijednost izmjerene temperature prije polaska u školu roditelj/učenik je dužan upisati u posebnu bilježnicu i pokazati je učitelju.  
  
3. Osigurati djetetu 1 paketić papirnatih maramica za nos i staviti ga u školsku torbu.

**DOLAZAK UČENIKA I RODITELJA U ŠKOLU**

1. Djeca u školu dolaze sama, organiziranim prijevozom ili u pratnji roditelja na način kako bi dolazili da nema epidemije.

2. U školu je iznimno dozvoljen ulazak samo jednom roditelju u pratnji učenika 1. razreda ili djetetu s teškoćama u razvoju koji nema osiguranu podršku pomoćnika u nastavi i ne može samo ući u školu. Roditelj koji ulazi u školu obvezan je držati razmak od 1,5 metra u odnosu na druge učenike/djelatnike škole i u školu obvezno ulazi s maskom.

3. Dijete u školu ne smije dovoditi roditelj koji ima simptome respiratorne bolesti (povišena tjelesna temperatura, kašalj, poteškoće u disanju, poremećaj osjeta njuha i okusa, grlobolja, proljev, povraćanje), ako ima izrečenu mjeru samoizolacije ili ako je dijete zaraženo s COVID19. Ako iste simptome ili mjeru samoizolacije ima dijete/učenik ili ako je zaraženo virusom COVID-19 ne smije dolaziti u školu.

4. Roditelji/skrbnici koji dovode i odvode djecu u školu to čine na način da ne ulaze u školu, osim ako je to neophodno zbog iznimno opravdanih razloga ili je roditelj učenika 1. razreda ili je roditelj učenika s teškoćama u razvoju, već dolaze do ulaza u školsko dvorište pri čemu zadržavaju distancu od najmanje 1,5 metra u odnosu na druge roditelje/skrbnike i djecu. Roditelji i djeca iz istog kućanstva ne moraju držati distancu.

5. Učenik dolazi i odlazi iz škole sa školskom torbom te svoju opremu i pribor ne dijeli s drugim učenicima.

6. Ulazak učenika u školu nadziru dežurni učitelji. U školu učenici ulaze odmah po dolasku te se ne zadržavaju u školskom dvorištu.

7. Kada je smjana A(razredna nastava) ujutro učenici 1.i 2. razreda ulaze na glavni ulaz, a 3. i 4. na sjeverni ulaz kroz dvoranu.

8. Kada je smjena B (predmetna nastava) ujutro, učenici viših razreda ulaze na glavni ulaz, a 4 razreda koja imaju PB ulaze na sjeverni ulaz kroz dvoranu.

9. Kada je smjena B (predmetna nastava) popodne, učenici 5. i 6. razreda ulaze na sjeverni ulaz kroz dvoranu, a učenici 7. i 8. razreda ulaze na glavni ulaz.

**BORAVAK UČENIKA U ŠKOLI**

1. Djeca bi trebala što je više moguće održavati distancu (fizičku udaljenost) od druge djece i odraslih (preporučeno 1,5 m).

2. Tijekom boravka u školi učenik isključivo boravi u svojoj odgojno-obrazovnoj skupini (razredu) i ne miješa se s djecom iz drugih odgojno-obrazovnih skupina.

3. Učenik prostoriju u kojoj boravi njegova odgojno-obrazovna skupina smije napustiti samo u slučaju odlaska na toalet, pranje ruku ili izlaska u dvorište škole radi aktivnosti na otvorenom i to isključivo na način da se ne miješa s djecom iz drugih razreda.

4. Prilikom prolaska kroz zajedničke prostorije (hodnik/hol/toaleti/dvorana) učenici su dužni prolazak skratiti na minimum, nepotrebno ne dodirivati površine ili predmete.

5. Djeca trebaju redovito i pravilno prati ruke ili dezinficirati ruke prije ulaska u svoju učionicu, prije konzumiranja hrane, nakon korištenja toaleta, nakon dolaska izvana, nakon čišćenja nosa i uvijek kada ruke izgledaju prljavo.

6. Djecu treba poticati da kada kašlju i kišu prekriju usta i nos laktom ili papirnatom maramicom koju poslije trebaju odbaciti u koš za otpad s poklopcem te oprati/dezinficirati ruke. Pri kašljanju i kihanju trebaju okrenuti lice od drugih osoba te izbjegavati dodirivanje lica, usta i očiju rukama.

7. Preporuča se i potiče djecu da ne dodiruju usta, nos, oči i lice kao i da ne stavljaju ruke i predmete u usta. Djeca ne bi trebala dijeliti čaše, šalice, drugo posuđe i pribor za jelo s drugom djecom. Svako dijete samo postupa sa svojom odjećom i obućom, školskim priborom, torbama i knjigama te ih ne dijeli s ostalom djecom i ne dodiruje i ne uzima stvari druge djece.

8. Učenici viših razreda ne nose zaštitne maske, osim u slučaju kada u razredu nije moguće održati fizičku udaljenost od druge djece i osoba u učionici. Masku mogu nositi učenici koji to žele i oni učenici koji su u skupini izrazito vulnerabilnih osoba i kojima je nošenje maske preporučio liječnik. Učenici viših razreda obavezno nose maske dok prolaze hodnikom. Učenici nižih razreda ne nose maske.

9. Učenici viših razreda užinu/jelo konzumiraju vani za vrijeme velikog odmora ili u slučaju ružnog vremena u prostoriji u kojoj boravi njihova odgojno-obrazovna skupina.

10. Istovremeno u toaletu može biti najviše 6 učenika.

**ORGANIZACIJA NASTAVE U ŠKOLI**

1. Nastava se u školi organizira za sve učenike od 1. do 8. razreda u dvije smjene,s trajanjem sata od 40 min i svi učenici su je dužni pohađati. Razredi koji imaju produženi boravak uvijek su ujutro.

2. Tijekom nastave učenici jedne obrazovne skupine ne miješaju se s učenicima druge obrazovne skupine.

3. Učenici od 1. do 8. razreda imaju svoje fiksne učionice, a predmetni učitelji se izmjenjuju po pojedinim razredima prema utvrđenom rasporedu.

4. U predmetnoj nastavi s učenicima borave predmetni učitelji i to tako da je što manji broj predmetnih učitelja tijekom dana u jednoj odgojno-obrazovnoj skupini. O načinu ulaska predmetnih učitelja u odgojno-obrazovnu skupinu - razred predmetne nastave, organizaciju rada, proceduru, mjere i način rada propisuje ravnatelj uputama za djelatnike.

5. Nastava TZK odvija se kad god je to moguće u vanjskim prostorima, odnosno u školskom dvorištu ispred škole i iza škole na sportskim terenima i to na način da ne dolazi do spajanja ili kontakta razrednih odjeljenja niti u svlačionici, niti u dvorani niti u vanjskom prostoru. Kod održavanja nastave u zatvorenom prostoru primjenjuju se Preporuke za treninge i športskorekreativne aktivnosti u zatvorenim športskim objektima.

6. Školsko zvono se ukida. Učenici se kreću izvan učionice samo ako je to nužno. Početak i završetak nastave i odmora, raspored ulaska i izlaska razreda iz škole definirani su ovim protokolom. Prehrana učenika koji će konzumirati užinu ili ručak koja se priprema u školi organizirat će se u školskoj blagovaonici, u skladu s Preporukama.

7. Nastava predmeta kod kojih se spajaju učenici više razrednih odjeljenja ( izborna nastava, dodatna, dopunska, izvannastavne aktivnosti i sl.) samo gdje je to moguće, odvijaju se na način da se s jednom skupinom učenika iz jednog razrednog odjeljenja nastava odvija u školi, a s ostalima na daljinu i tako naizmjence po tjednima. Ili samo na daljinu, o čemu će učenici biti obavješteni tijekom prvog tjedna nastave.

8. Za vrijeme trajanja proglašene epidemije COVID-19 ne organiziraju se ekskurzije učenika, izvanučionična nastava – osim u dvorištu škole.

**VELIKI ODMOR**

1.Trajat će po 15 minuta za 2 razreda istovremeno. U jutarnjoj smjeni od 9:15-11:00, a u popodnevnoj od 15:15-17:00 prema rasporedu koji će učenici dobiti prvi dan nastave.

**POSTUPANJE U SLUČAJU SUMNJE NA ZARAZU KOD DJETETA**

1. Kod pojave znakova bolesti koji upućuju na moguću zarazu COVID-19 (povišena tjelesna temperatura – pod pazuhom 37,2, simptomi respiratornih bolesti – kašalj, poteškoće u disanju, grlobolja, poremećaj osjeta njuha i okusa i gastrointestinalne smetnje – proljev, povraćanje i bol u trbuhu) dijete/učenik ostaje kod kuće i javlja se najprije telefonom izabranom liječniku obiteljske medicine koji odlučuje o testiranju. O tome roditelj telefonom mora obavijestiti školu.

2. Ako djeca razviju simptome COVID-19 tijekom boravka u ustanovi, učitelj odmah obavještava roditelje, koji u najkraćem mogućem roku trebaju doći po dijete. Do dolaska roditelja dijete se izolira u prikladnoj prostoriji, učionica broj 6, a u područnoj školi učionica broj 1. Odmah po utvrđivanju simptoma djetetu je potrebno osigurati masku za lice, a stručnom suradniku koji prati dijete do prostorije za izolaciju i boravi s njime treba osigurati vizir i masku. Po odlasku djeteta dezinficira se prostorija u kojoj je dijete bilo izolirano.

3. Ravnatelj nadležnom epidemiologu/školskom liječniku javlja svako grupiranje osoba (2 ili više učenika iz iste učionice) sa sumnjom na COVID-19 i svaku pojedinačnu infekciju koju roditelj ili djelatnik moraju najhitnije prijaviti ravnatelju.

4. Kod pojedinačnog slučaja pojave simptoma koji mogu upućivati na zarazu COVID-19, razredni odjel u pravilu nastavlja dalje s radom, dok se kod prijavljenog grupiranja osoba sa znakovima bolesti postupa sukladno mišljenju liječnika.

5. Kad se kod djeteta/učenika utvrdi zaraza COVID-19, postupa se sukladno odluci nadležnog epidemiologa. Za sve osobe kod kojih se utvrdi da su bile u bliskom kontaktu sa zaraženom osobom u vrijeme kad je osoba mogla biti zarazna izriče se mjera samoizolacije.

**ODLAZAK IZ ŠKOLE**

1. Odlazak učenika iz škole odvija se prema utvrđenom protokolu za izlazak svakog pojedinog razreda i to na način da ne dolazi do kontakta između djece različitih razreda.

2. Izlazak učenika iz škole nadgleda učiteljica koja s njima održava zadnji školski sat, te vodi brigu o održavanju distance i pridržavanju svih ostalih mjera kod izlaska učenika iz škole.

**PRIJEVOZ UČENIKA**

1.Učenici koji na nastavu dolaze organiziranim prijevozom dužni su se u autobusu pridržavati mjera propisanih za javni prijevoz.

2.Učenici su kod ulaska u autobus, tijekom vožnje i kod izlaska iz autobusa dužni održavati fizičku distancu i noditi masku.

3.Učenici se tijekom vožnje organiziranim prijevozom grupiraju prema razrednim odjelima na način da se izbjegava miješanje učenika različitih razrednih odjela.